**Dôvodová správa**

**A. Všeobecná časť**

 Návrh zákona, ktorým sa mení a dopĺňa zákon Národnej rady Slovenskej republiky č. 63/1993 Z. z. o štátnych symboloch Slovenskej republiky a ich používaní v znení neskorších predpisov a ktorým sa menia a dopĺňajú niektoré zákony sa predkladá na rokovanie vlády Slovenskej republiky ako iniciatívny materiál.

Účelom predloženého návrhu zákona je rozšírenie povinností ohľadom používania štátnych symbolov. Ide o tieto nové povinnosti:

* povinnosť umiestniť na vhodnom mieste v priestoroch školy so štátnym vzdelávacím programom aj štátnu zástavu, text štátnej hymny a preambulu Ústavy Slovenskej republiky,
* povinnosť umiestniť v miestnosti, v ktorej prebieha vyučovanie, aj grafické znázornenie štátnej zástavy, text štátnej hymny a preambuly Ústavy Slovenskej republiky,
* povinnosť umiestniť v miestnosti, v ktorej prebieha zasadnutie obecného, miestneho, mestského zastupiteľstva alebo zastupiteľstva samosprávneho kraja aj štátnu zástavu a preambulu Ústavy Slovenskej republiky,
* povinnosť hrať štátnu hymnu aj pred začiatkom ustanovujúcej schôdze a poslednej schôdze Národnej rady Slovenskej republiky v príslušnom volebnom období, pred prvým a posledným rokovaním vlády Slovenskej republiky v príslušnom volebnom období, pred prvým a posledným zasadnutím obecného, miestneho, mestského zastupiteľstva alebo zastupiteľstva samosprávneho kraja v príslušnom volebnom období a v školách so štátnym vzdelávacím programom na začiatku školského roka a na konci druhého školského polroka.

 V predloženom návrhu zákona sa v čl. II až IV novelizujú ďalšie zákony, ktorých cieľom je zaviesť povinnosť hrať štátnu hymnu aj vo vysielaní Slovenského rozhlasu a Slovenskej televízie a pred začiatkom významných športových podujatí.

 Predložený návrh zákona nebude mať dopad na verejné financie, rozpočty obcí a vyšších územných celkov a nemá negatívny vplyv na životné prostredie, na zamestnanosť, podnikateľské prostredie a informatizáciu spoločnosti.

 Predložený návrh zákona je v súlade s Ústavou Slovenskej republiky a s medzinárodnými zmluvami, ktorými je Slovenská republika viazaná.

**Doložka zlučiteľnosti**

**právneho predpisu s právom Európskej únie**

**1. Predkladateľ právneho predpisu:** vláda Slovenskej republiky

**2. Názov návrhu právneho predpisu:** Návrh zákona, ktorým sa mení a dopĺňa zákon Národnej rady Slovenskej republiky č. 63/1993 Z. z. o štátnych symboloch Slovenskej republiky a ich používaní v znení neskorších predpisov a ktorým sa menia a dopĺňajú niektoré zákony

**3. Problematika návrhu právneho predpisu:**

 a) nie je upravená v práve Európskej únie

 b) nie je obsiahnutá v judikatúre Súdneho dvora Európskej únie alebo Súdu prvého stupňa

 Európskej únie

Vzhľadom na vnútroštátny charakter právneho predpisu sú body 4. až 6. doložky zlučiteľnosti bezpredmetné.

**Doložka**

**o posúdení vplyvov**

**1. Vplyv na verejné financie:**

Návrh zákona nebude mať vplyv na verejné financie, štátny rozpočet, rozpočty obcí a rozpočty vyšších územných celkov.

**2. Vplyv na obyvateľov, hospodárenie podnikateľskej sféry a iných právnických osôb:**

Návrh zákona nebude mať dopad na životnú úroveň obyvateľstva a zvyšovanie kvality života, na rozvoj podnikateľských aktivít ani na hospodárenie podnikateľskej sféry a iných právnických osôb.

**3. Vplyv na životné prostredie:**

Návrh zákona nebude mať dopad na životné prostredie.

**4. Vplyv na zamestnanosť:**

Návrh zákona nebude mať negatívny dopad na zamestnanosť a na tvorbu nových pracovných miest.

**5. Vplyv na podnikateľské prostredie:**

Návrh zákona nebude mať negatívny dopad na podnikateľské prostredie.

**6. Vplyv na informatizáciu spoločnosti:**

Návrh zákona nebude mať vplyv na informatizáciu spoločnosti.

**B. Osobitná časť**

**K čl. I**

**K bodu 1**

Upravuje sa povinnosť zachovávať úctu k štátnym symbolom, ktoré sú vonkajším prejavom štátnosti a reprezentujú štát navonok. Výchova k vlastenectvu a úcte k štátnym symbolom musí byť zaradená so štátneho vzdelávacieho programu škôl.

**K bodom 2, 4 a 5**

Ide o legislatívno-technickú úpravu v súvislosti s vložením nového § 13a.

**K bodu 3**

Ide o legislatívno-technickú úpravu súvisiacu s prijatím nového školského zákona.

**K bodu 6**

V tomto ustanovení sa rozširuje povinnosť hrať štátnu hymnu aj pri iných príležitostiach ako ustanovuje platné znenie zákona o štátnych symboloch.

**K bodu 7**

V odseku 1 sa upravuje povinnosť umiestniť na vhodnom mieste v priestoroch školy so štátnym vzdelávacím programom aj štátnu zástavu, text štátnej hymny a preambulu Ústavy Slovenskej republiky. Za vhodné miesto v priestoroch štátnej školy sa považuje najmä miesto, ktoré je všeobecne prístupné pre všetky osoby zúčastňujúce sa vo výchovno-vzdelávacom procese.

V odseku 2 sa upravuje povinnosť umiestniť v miestnosti, v ktorej prebieha vyučovanie, grafické znázornenie štátnej zástavy, text štátnej hymny a preambuly Ústavy Slovenskej republiky.

V odseku 3 sa upravuje povinnosť umiestniť v miestnosti, v ktorej prebieha zasadnutie obecného, miestneho, mestského zastupiteľstva alebo zastupiteľstva samosprávneho kraja aj štátnu zástavu a preambulu Ústavy Slovenskej republiky. Splnenie tejto povinnosti zabezpečia starosta obce, primátor mesta alebo predseda samosprávneho kraja.

**K čl. II a III**

Upravuje sa povinnosť pre verejnoprávne médiá zaradiť štátnu hymnu do svojho vysielania v určenom čase.

**K čl. IV**

Upravuje sa povinnosť hrať štátnu hymnu pred začiatkom významného športového podujatia.

**K čl. V**

Navrhuje sa, aby zákon nadobudol účinnosť 1. septembra 2010.

V Bratislave, 26. apríla 2010

**Robert Fico, v. r.**

predseda vlády Slovenskej republiky